Forsætisráðherra segir að nýtt umhverfi blasi við vegna kosningabaráttu á samfélagsmiðlum. Þá bendir hún á að enn séu engar reglur um skoðanaauglýsingar.
Persónuvernd sendi bréf til stjórnmálasamtaka fyrr í mánuðinum þar sem meðal annars er áréttað að vinnsla samtakanna á viðkvæmum persónuupplýsingum félagsmanna og kjósenda verði að byggjast á afdráttarlausu samþykki hins skráða fyrir vinnslunni. Formenn allra flokka á þingi lögðu fram frumvarp um breytingar á upplýsingaskyldu stjórnmálasamtaka í marsmánuði.
Ég tel nú í fyrsta lagi að frumvarp formannanna sem nú liggur fyrir Alþingi sé skref í rétta átt. Það má auðvitað deila um það hversu langt er gengið en við lögðum upp úr því að taka mikilvæg skref í rétta átt sem tekin væru í góðri samstöðu.
Meðal þess sem er lagt til í frumvarpinu er að banna nafnlausan kosningaáróður en ekki er minnst á að ekki megi nýta persónuupplýsingar til að ná til skilgreindra hópa.
Það er alveg ljóst að við erum að færa okkur inn í nýtt umhverfi og ég held að sú aðlögun muni taka ákveðinn tíma en ég leyfi mér líka að segja að ég held að flokkarnir séu allir af vilja gerðir að gera rétt og vel í þessum málum.
Framkvæmdastjórar stjórnmálaflokkanna hafa svarað bréfi Persónuverndar og þá bendir Katrín á að frumvarpið sé enn til meðferðar í þinginu.
Kemur til greina að gera þær breytingar að það verði alfarið óheimilt að nýta persónusnið í auglýsingum? Ég held að það sem við þurfum að gera er að skoða þetta í stærra samhengi. Við erum að sjá aðeins breytta hegðun í tenglsum við samfélagsmiðla en líka við þá staðreynd að við erum ekki með regluverk um það sem heitir skoðanaauglýsingar sem eru ekki endilega auglýsingar sem stjórnmálaflokkar eru að kosta heldur aðilar sem eru ekki formlega hluti af stjórnmálaflokkum. Ég held líka að það dugir ekki bara að horfa á stjórnmálaflokkanna. Við þurfum líka að horfa á ýmsa aðra aðila í þessum efnum og regluverkið sem þar gildir.